Laat hulle asemhaal! - SorinaSorina
Laat hulle asemhaal!
Hierdie artikel op Bella Tydskrif (deur Annelize Steyn) se webblad is nogal ontnugterend! Voel jy nie partykeer jy oorlaai jou kinders met goed nie? Hoewel dit tog goed is vir die selfbeeld en so aan.
Waarom trap ons in dié slaggat?
Kinders se kalenders is deesdae ’n nagmerrie! Sommige ouers het goeie intensies en offer baie tyd op om hul kinders heen en weer te karwei. Maar daar is ook dié ouers wat hul kleintyddrome deur hul kinders wil uitleef en ’n stamp of approval by ander ouers wil kry.
Die sosiale druk is groot. Jy voel waarskynlik: As jou kind nie óók aan vyf aktiwiteite per week deelneem nie, gaan hy ‘uit’ voel en jy simpel voel tussen die ander ouers. Die outeurs van die boek The Overscheduled Child: Avoiding the Hyper-Parenting Trap, meen: “Ouers voel asof hulle nie goeie ouers is tensy hul kinders aan verskeie aktiwiteite deelneem nie.”
Is buitemuurse aktiwiteite uit die bose?
Beslis nie! Gestruktureerde aktiwiteite het definitief ’n plek en help kinders om ’n goeie selfbeeld te kweek. Dit leer jou kind hoe om in ’n span te werk en só happy en healthy te bly. Kinders wat betrokke is by aktiwiteite is minder geneig tot gedragsprobleme.
Daar is selfs kenners wat meen hulle is véél meer bekommerd oor dié kinders wat aan geen gestruktureerde aktiwiteite deelneem as oor dié met ’n besige dagboek. Maar té veel van ’n goeie ding is nooit goed nie en ouers gaan maklik oorboord…
Die gevare van ŉ oorvol dagboek
’n Té besige dagboek kan jou kind onder hewige spanning plaas. Gesonde stres is goed, maar as jy agter kom daar is ’n verandering in jou kind se gedrag, as hy uiters moeg is en sommer voor ’n bord kos aan die slaap raak, of as dit lyk asof hy dit nie meer geniet nie, moet jy ingryp.
Soms wil kinders jou goedkeuring ‘verdien’ en sal hulle dit nie sê nie, maar hul stres sal wys in hul skoolpunte, gedrag en die kwaliteittyd wat julle as gesin saam spandeer. Jou kinders se aktiwiteite moet nooit jul huisgesin nadeling affekteer nie. As jy agterkom iemand is ongelukkig of daar is geen gehaltetyd vir julle as gesin nie, herevalueer die aktiwiteite.
Speeltyd raak ’n bedreigde aktiwiteit
Verbeeldingspel is belangrik vir ’n kind se ontwikkeling. Terwyl sommige kleuters gelukkig is met ’n besige dagboek, het die meerderheid onder vyfs genoeg tyd nodig om te rus, te groei en hul wêreld te kan ontdek, sonder enige druk van buite. Kinders wat nie speeltyd het nie, hoef nooit op hul eie kreatiwiteit staat te maak nie.
“In ons pogings om Renaissance-kinders te kweek wat kompeteer op verskeie gebiede, demp ons hul kreatiwiteit,” meen ontwikkelings- en kliniese sielkundige Diane Ehrensaft. Nog ’n kenner, Peggy Patten, meen dat kinders vandag verskeie geleenthede het, maar tyd nodig het om iets in diepte te ondersoek. As hulle by te veel dinge betrokke is, offer hulle breedte op vir diepte.
So, wat is die antwoord?
Kenners beveel aan dat jong kinders se aktiwiteite tot ’n minimum van twee aktiwiteite beperk word. Hou ook jou kind fyn dop vir tekens van moegheid of stres en gryp in as dit moet. Besluit of jy jou kind aan iets laat deelneem omdat jy voel hy sal uitmis as hy dit nie doen nie, of omdat jy ingee onder die druk van die gemeenskap om ŉ ‘volronde kind’ te kweek. Doen dus ’n gut check en moenie dat jóú kompeterende geaardheid jou kind benadeel nie.
30 boeke wat ons in 2015 moet lees!Pa se eerste
Leef Feb 2014 Voorblad